Liikusin aeglaselt, et lumi saabaste all väga valjult ei kriuksuks ja seisatasin sageli, et hääli kuulatada. Juba kostusidki tugevad koputused, paaril  korral käis vägev lajatus, mis metsast vastu kajas - must nõgikikas oli ametis kuivanud puutüve lammutamisega. Ta ei saanud seal üksinda kaua toimetada, sest varsti lendas teiselt poolt sihti teine samasugune kõrvalpuule. Esimesele see ei meeldinud ja korraga olid mõlemad kadunud. Okstelt rabises vaid lund ja mustad kogud vilksatasid hetkeks tüvede vahel.